
Text rozhodnutia
Súd: Krajský súd Prešov Spisová značka: 4S/19/2014 Identifikačné číslo súdneho spisu: 8014200322 Dátum vydania rozhodnutia: 15. 04. 2014 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2014:8014200322.3
Uznesenie Krajský súd v Prešove v právnej veci žalobcu B. L., bytom v P. A., C. XXXX/XX, zastúpeného JUDr. Gáborom Szárasom, advokátom, AK Stará Ľubovňa, proti žalovanému Finančnému riaditeľstvu Slovenskej republiky, so sídlom v Banskej Bystrici, Lazovná 63, o preskúmanie zákonnosti rozhodnutia a postupu žalovaného správneho orgánu zo dňa 31. januára 2014 č. 1100305/1/61276/2014/5053 takto
r o z h o d o l :
Konanie z a s t a v u j e .
Žiaden z účastníkov n e m á právo na náhradu trov konania.
o d ô v o d n e n i e :
Dňa 25.2.2014 bola Krajskému súdu v Prešove doručená žaloba na preskúmanie rozhodnutia žalovaného zo dňa 31. januára 2014, ktorým bolo potvrdené rozhodnutie prvostupňového správneho orgánu, Daňového úradu Prešov č. 9714301/5/5180137/2013 zo dňa 19.11.2013, ktorým bol žalobcovi podľa § 156 ods. 1 písm. a/ zákona č. 563/2009 Z.z. o správe daní (daňový poriadok) vyrubený úrok z omeškania v sume 123,- EUR za nezaplatenie dane z pridanej hodnoty vyrubenej podaním daňového priznania za zdaňovanie obdobie I. štvrťrok 2014 v stanovenej výške a lehote v prospech príslušného daňového subjektu.
Dňa 8. apríla 2014 bolo súdu doručené podanie žalobcu zo dňa 7. apríla 2014, ktorým vzal svoju žalobu v celom rozsahu späť a navrhol konanie zastaviť.
Rozhodovanie o žalobách proti rozhodnutiam a postupom správnych orgánov je upravené v druhej hlave piatej časti zákona č. 99/1963 Zb. Občianskeho súdneho poriadku (ďalej len „O.s.p.“), podľa ktorej sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu.
Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné.
Vzhľadom na podanie žalobcu dňa 7.4.2014 súd v súlade s postupom podľa § 250d ods. 3 O.s.p. rozhodol tak, ako je uvedené vo výrokovej časti uznesenia.
O náhrade trov konania súd rozhodol podľa § 146 ods. 1 písm. c/ v spojení s § 246c O.s.p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené.
Poučenie:
Proti tomuto uzneseniu je prípustné odvolanie v lehote 15 dní odo dňa doručenia na Najvyšší súd Slovenskej republiky v Bratislave prostredníctvom Krajského súdu v Prešove a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

